Έρικ Νάιτ

Ο Έρικ Νάιτ (αγγλικά: Eric Mowbray Knight) (10 Απριλίου 1897 - 15 Ιανουαρίου 1943) ήταν Άγγλος συγγραφέας, δημοσιογράφος και σεναριογράφος, κυρίως γνωστός για το μυθιστόρημα Η επιστροφή της Λάσι του 1940, με το οποίο εισήγαγε το φανταστικό κόλεϊ Λάσι. Έλαβε την αμερικανική υπηκοότητα το 1942, λίγο πριν τον πρόωρο θάνατό του κατά τον Β΄Παγκόσμιο πόλεμο.

 Βιογραφικά στοιχεία 
Ο Έρικ Νάιτ γεννήθηκε το 1897 στο Μένστον, Γιόρκσερ, βόρεια Αγγλία, ο νεότερος από τους τρεις γιους ενός πλούσιου εμπόρου διαμαντιών. Σύντομα η οικογένειά του μετακόμισε στη Νότια Αφρική. Όταν ήταν δύο ετών, ο πατέρας του σκοτώθηκε κατά τη διάρκεια του Δεύτερου Πολέμου των Μπόερς και η μητέρα του μετακόμισε στη συνέχεια στην Αγία Πετρούπολη, όπου εργάστηκε ως γκουβερνάντα για την αυτοκρατορική οικογένεια. Ο Έρικ και τα αδέρφια του παρέμειναν στην Αγγλία και ανατράφηκαν από συγγενικές οικογένειες. Όταν η μητέρα του παντρεύτηκε έναν Αμερικανό σε δεύτερο γάμο, ο Νάιτ εγκαταστάθηκε μαζί της στη Μασαχουσέτη σε ηλικία 15 ετών. Ήταν ακόμη Βρετανός πολίτης έως το 1942 που έλαβε την αμερικανική υπηκοότητα μόλις ένα χρόνο πριν τον πρόωρο θάνατό του.

Στις ΗΠΑ φοίτησε από το Cambridge Latin School στη Μασαχουσέτη και στη συνέχεια εργάστηκε ως δημοσιογράφος. Παντρεύτηκε δύο φορές και απέκτησε τρεις κόρες.

Ο Έρικ Νάιτ συμμετείχε και στους δύο παγκόσμιους πολέμους, πολεμώντας για τον Καναδά στον πρώτο και τις ΗΠΑ στον δεύτερο. Τα δύο αδέρφια του σκοτώθηκαν το 1918, στον Α΄Παγκόσμιο Πόλεμο υπηρετώντας με την Εθνική Φρουρά του στρατού της Πενσυλβάνια. Το 1943 σκοτώθηκε κι αυτός σε αεροπορικό δυστύχημα κοντά στο Παραμαρίμπο στην τότε Ολλανδική Γουιάνα (τώρα Σουρινάμ) ενώ μεταφερόταν με αεροπλάνο στη Βόρεια Αφρική ως ταγματάρχης στις Ειδικές Δυνάμεις του στρατού των Ηνωμένων Πολιτειών. Και οι 35 επιβαίνοντες του μεταγωγικού αεροσκάφους Douglas C-54 Skymaster της USAAF, δέκα μέλη πληρώματος και 25 επιβάτες, σκοτώθηκαν. Η αιτία της συντριβής δεν προσδιορίστηκε ποτέ. Του απονεμήθηκε μετά θάνατον το στρατιωτικό παράσημο της Λεγεώνας της Αξίας, ένα υψηλό αμερικανικό στρατιωτικό βραβείο.

Ως συγγραφέας, έγινε διάσημος με τη συγκινητική ιστορία της αφοσίωσης σκύλων Η επιστροφή της Λάσι (1940), η οποία έγινε μπεστ σέλερ στην παιδική λογοτεχνία και ενέπνευσε σειρά βιβλίων, κινηματογραφικών ταινιών και τηλεοπτικών σειρών. Ο Νάιτ είχε ένα κόλεϊ στο αγρόκτημά του στην κομητεία Μπακς, Πενσυλβάνια. Το μυθιστόρημά του Αυτό πάνω από όλα θεωρείται ένα από τα σημαντικά μυθιστορήματα του Β' Παγκοσμίου Πολέμου. Ως σεναριογράφος, έγραψε τα σενάρια δύο ταινιών της σειράς Γιατί πολεμάμε παραγωγής του Υπουργείου Πολέμου των ΗΠΑ σε σκηνοθεσία Φρανκ Κάπρα.

 Έργα 

 Invitation to Life (1934, Πρόσκληση στη ζωή), μυθιστόρημα 
 Song on Your Bugles (1936), μυθιστόρημα
 The Flying Yorkshireman (1938, Ο ιπτάμενος άνθρωπος του Γιορκσάιρ)
 You Play the Black and the Red Comes Up (1938, Παίζεις το μαύρο και έρχεται το κόκκινο), με το ψευδώνυμο Ρίτσαρντ Χάλας.
 The Happy Land (1940, Η ευτυχισμένη χώρα), μυθιστόρημα
 Lassie Come-Home (1940), μυθιστόρημα
 Η επιστροφή της Λάσι, μτφ. Γιώργος Μαραγκουδάκης, εκδ. Μίνωας, 1999
 This Above All (1942, Αυτό πάνω από όλα), πολεμικό μυθιστόρημα του Β' Παγκοσμίου Πολέμου.
 Sam Small Flies Again: The Amazing Adventures of the Flying Yorkshireman (1942, Ο Σαμ Σμολ πετάει ξανά: οι καταπληκτικές περιπέτειες του ιπτάμενου από το Γιορκσάιρ), διηγήματα .

 Παραπομπές 

Κατηγορία:Άγγλοι μυθιστοριογράφοι
Κατηγορία:Άγγλοι δημοσιογράφοι
Κατηγορία:Άγγλοι διηγηματογράφοι